Highlanders kom met laaste hoera | Netwerk24
Deur Sportredaksie 15 Augustus 2020 07:52
Jordie Barrett, heelagter van die Hurricanes. Foto: Getty Images
Maar die Highlanders en Hurricanes het Saterdag in Dunedin op die veld gedraf vasbeslote om 'n laaste skouspel op te dis – en nie teleurgestel nie.
Dit was die Highlanders wat met 38-21 gewen het, nadat die twee spanne teen rustyd nog gelyk (14-elk) was.
Albei spanne was bereid om met die bal te hardloop, en daar kon selfs meer drieë gewees het as dit nie vir 'n lastige vorentoe-aangee hier en 'n uittrap by die kantlyn daar was nie.
Die wenspan se derde drie was 'n goeie voorbeeld van waar die bal deur verskeie spelers hanteer is, voordat die senter Michael Collins die beweging afgerond het.
In die tweede helfte het die Hurricanes se wiele effens afgekom en is die losvoorspeler Ardie Savea koelkas toe gestuur en het die skeidsregter boonop 'n strafdrie aan die Highlanders toegeken.
Toe die Highlanders se heelagter, Mitch Hunt, kort daarna teen die kantlyn afsuiker om te gaan druk, was dit neusie verby vir die Hurricanes – wat hul laaste vyf wedstryde gewen het.
Puntemakers: Highlanders 38 (14): Drieë: Ngatungane Punivai, Ash Dixon, Michael Collins, strafdrie, Mitch Hunt. Doelskoppe: Josh Ioane (3), Hunt. Strafdoel: Ioane.
Hurricanes 21 (14): Drieë: Vince Aso, Jamie Booth, Peter Umaga-Jensen. Doelskoppe: Jordie Barrett (3).